Kuvat ovat nettideittailun tärkein osa. Mitä tahansa otosta ei puhelimen muistista kannata kuitenkaan omaan profiiliin ladata, sillä pahimmillaan unelmien kumppani voi mennä ohi epäonnistuneiden kuvavalintojen takia.

Digideiteillä-kirjan kirjoittaja Mari Koistinen esitteli Ylen aamu-tv:n lähetyksessä neljä epäonnistunutta kuvaa ja yhden onnistuneen.

1. Kypärä päässä, aurinkolasit silmillä

Mari Koistinen

Vaikutat ehkä aktiiviselta pyöräilijältä, mutta kukaan ei oikeasti näe kasvojasi. Profiilisi selailija haluaa nähdä, miltä oikeasti näytät, Koistinen vinkkaa.

2. Liian läheltä otettu kuva

Mari Koistinen

– Tämä on pöljä lähikuva, erottuu vain nenä ja sekin epätarkasti. Tästä ei näe kokonaisuutta, on vähän turhan tiivis tunnelma, Koistinen pohtii.

– Sentään on hymy, se on plussaa.

3. Tylsä ja ankea peiliselfie

Mari Koistinen

Aiemmista esimerkeistä poiketen tässä kuvassa näkee ainakin ihmisen ulkonäön. Tyypillinen peiliselfie on kuitenkin aika tylsä, eikä kuvassa useinkaan katsota katsojaan, vaan peilin kautta kameraan. Näin kuvaan tulee alakuloinen tunnelma, kun hymykään ei vilahda.

Koistinen kehottaa kiinnittämään huomiota myös ympäristöön. Nyt viherkasvit vievät huomiota.

4. Alaviistosta otettu kuva

Mari Koistinen

Iloinen kuva, mutta huono kuvakulma, arvioi Koistinen.

– Ehkä huumoriveikolle voisi sopia. Kuvakulmalla on kuitenkin paljon merkitystä.

+ Onnistunut kuva

Mari Koistinen

Tämän kuvan Koistinen hyväksyisi omaan deittiprofiiliinsa. Sopivaksi kuvan tekevät hymy, selkeä tausta ja kasvoihin tuleva valo.

– Saa kuvan, millainen tyyppi siellä oikeasti on.

Vältä lisäksi näitä

Kalastuskuvat

– Miehillä on aika usein kalastuskuvia. Naiset eivät niille kuitenkaan oikein lämpene, Koistinen toteaa.

Omaisuuden esittely

– Jos on pelkkä auto kuvassa, se ei toimi kovin hyvin eikä sekään, että poseeraa itse auton vieressä.

Muut ihmiset kuten lapset ja kaverit kuvissa

Kuva lemmikin kanssa voi kertoa toiselle, että olet eläinrakas ihminen, mutta lapset kannattaa jättää pois kuvista. Vaikka lapset ovat tärkeitä monille, eivät kuvat lapsista kuulu deittisivuille. Myöskään kaverisi eivät välttämättä halua esiintyä deittikuvissasi. Seuraa haetaan itselleen, ei lemmikille, lapsille tai kavereille.

Lähteenä on käytetty myös Mari Koistisen blogikirjoitusta (siirryt toiseen palveluun).